b"\n_START_ARTICLE_\nRevolta de la caserna de San Gil\n_START_SECTION_\nAntecedents\n_START_PARAGRAPH_\nL'any 1866 va ser especialment dif\xc3\xadcil per a la societat espanyola. El creixement econ\xc3\xb2mic s'havia paralitzat a causa de la crisi europea. La situaci\xc3\xb3 afectava a la ind\xc3\xbastria i al ferrocarril. Aix\xc3\xb2 havia provocat una sortida del capital estranger, que era la base de bona part de la ind\xc3\xbastria espanyola. El Banc d'Espanya es va veure amb dificultats per a plantar cara al pagament en moneda de metalls preciosos dels bitllets de banc, cosa que va accelerar la preocupaci\xc3\xb3, no sols de les classes populars, sin\xc3\xb3 tamb\xc3\xa9 de la classe mitjana i la burgesia. La crisi banc\xc3\xa0ria va precipitar la crisi de la Borsa de Madrid i, en cascada, de les companyies d'assegurances que manejaven una part substancial dels estalvis de les fam\xc3\xadlies. _NEWLINE_La situaci\xc3\xb3 social tan greu va anar \xc3\xa0mpliament criticada pels partits democr\xc3\xa0tic i progressista enfront de la pol\xc3\xadtica governamental de Leopoldo O'Donnell en plena caiguda de popularitat dels governs de la Uni\xc3\xb3 Liberal.\n_START_SECTION_\nEls preparatius\n_START_PARAGRAPH_\nAix\xc3\xad les coses, es va organitzar des de la primavera un moviment c\xc3\xadvic-militar l'objectiu del qual era destronar a la Reina. Al capdavant de l'organitzaci\xc3\xb3 militar i des de l'exili es trobava el general Joan Prim i Prats, fugit i condemnat a mort des del seu \xc3\xbaltim pronunciament de Villarejo de Salvan\xc3\xa9s. Els partidaris d'enderrocar la Corona van designar Ricardo Mu\xc3\xb1iz com a responsable d'agitar als barris obrers i pobres de Madrid per a acompanyar el cop d'estat amb una reacci\xc3\xb3 popular. Entre els civils es trobava tamb\xc3\xa9 Sagasta. Es va fixar la data del 26 de juny per a la revolta, nomenant-se com generals al comandament Blas Pierrad Alcedar i Juan Contreras y San Rom\xc3\xa1n, dirigits per Prim, que havia d'entrar per la frontera francesa per a fer una proclama a Guip\xc3\xbascoa i ajudar aix\xc3\xad a l'aixecament de diferents unitats arreu del territori espanyol. _NEWLINE_La primera unitat a revoltar-se aquest dia havia de ser la Caserna d'Artilleria de San Gil a l'interior de Madrid que, juntament amb unitats d'Infanteria, havia de prendre el Palau Reial i segrestar a la Reina.\n_START_SECTION_\nEls esdeveniments\n_START_PARAGRAPH_\nEls suboficials sergents de la Caserna de San Gil eren els qui havien de reduir als oficials el dia 26, per\xc3\xb2 els fets es van precipitar. Temerosos de ser descoberts, ja que O'Donnell i el govern estaven informats de certs moviments militars al voltant de l'aquarterament, es van revoltar quatre dies abans, el dia 22 amb el capit\xc3\xa0 Baltasar Hidalgo de Quintana al capdavant aconseguint el seu primer objectiu. Els tres regiments d'artilleria es van dirigir cap a l'interior de la ciutat cam\xc3\xad de la Porta del Sol al mateix temps que animaven a revoltar-se a la Caserna d'Infanteria de Muntanya._NEWLINE_Durant el trajecte es van enfrontar amb unitats de la Gu\xc3\xa0rdia Civil i els van v\xc3\xa8ncer. Al mateix temps, O'Donnell, Narv\xc3\xa1ez, Serrano, Isidoro de Hoyos i Zabala, a m\xc3\xa9s de bona part de la resta dels generals destinats a Madrid s'havien distribu\xc3\xaft per la capital ocupant les unitats d'artilleria que no s'havien revoltat perqu\xc3\xa8 romanguessin fidels, aix\xc3\xad com posicions defensives al Palau Reial. A la Porta del Sol estava previst que s'unissin els milicians mobilitzats pels homes de Ricardo Mu\xc3\xb1iz, per\xc3\xb2 les forces lleials al govern van mantenir la posici\xc3\xb3 amb durs combats durant la nit. Al mateix temps, unitats artilleres revoltades tractaren d'entrar al Palau Reial juntament amb m\xc3\xa9s de mil milicians sense aconseguir-lo, al ser detinguts per unitats lleials a la Reina, que els van disparar des de l'interior de la pla\xc3\xa7a i del mateix edifici. _NEWLINE_Una vegada els revoltats no van poder seguir el seu aven\xc3\xa7, les tropes de Serrano i O'Donnell van efectuar un pla per a reduir les barricades que s'havien instal\xc2\xb7lat a diversos carrers de la ciutat fins a envoltar als revoltats en la mateixa caserna de la que havien sortit. El dia 23 l'edifici artiller estava envoltat i es va combatre pis per pis fins a prendre'l per complet aquella tarda. Les \xc3\xbaltimes barricades van ser assaltades per les unitats que dirigiria el general Francisco Serrano, donant per conclosa la revolta. _NEWLINE_Pocs dies despr\xc3\xa9s foren jutjats en consell de guerra sumar\xc3\xadssim 70 oficials i suboficials que havien participat en els fets. Tots ells van ser condemnats a mort i afusellats al costat dels murs exteriors de la pla\xc3\xa7a de toros, que llavors estava situada a uns cent metres de la Porta d'Alcal\xc3\xa1."